Birtist í Fréttablaðinu 23.04.13 . Mér er minnisstætt hvað Eva Joly sagði þegar hún kom hingað til lands stjórnvöldum til ráðgjafar um rannsókn á þeim þáttum bankahrunsins sem gætu varðað við lög . Það var á þá leið að þegar liði á yrði margt gert til að torvelda rannsókn mála ; gera rannsakendur tortryggilega , aðferðir þeirra og framgangsmáta , jafnvel þá sem persónur . Það er mikið inngrip í líf manna þegar gjörðir þeirra eru settar undir rannsókn lögreglu , viðskipti þeirra og bankafærslur skoðaðar , símar jafnvel hleraðir og töluvpóstur haldlagður . Einmitt þess vegna hef ég viljað setja strangar reglur um hvenær heimilt er að beita rannsóknaraðferðum sem ganga svo nærri friðhelgi manna . Hef ég þar viljað ganga lengra til verndar friðhelgi einstaklingsins en flestir forverar mínir og meirihluti Alþingi hefur fallist á . En þegar rökstuddur grunur er á stórfelldum brotum sem valdið hafa einstaklingum , hópum eða jafnvel samfélaginu öllu miklum skaða - eins og óneitanlega gerðist með sviksamlegum aðgerðum í fjármálakerfi okkar - þá geta rannsóknahagsmunir réttlætt inngrip , alltaf þó með skýrri skírskotun til laga og reglna og samkvæmt dómsúrskurði . Rannsóknum lögreglu á framangreindum forsendum hefur nokkuð verið andmælt og hafa slík andmæli farið vaxandi eftir því sem liðið hefur á þetta ár . En ekki virðast þeir sem nú andmæla hafa haft áhyggjur af rannsóknar - og eftirlitstörfum lögreglu í tímans rás , reglum sem áður voru mjög óskýrar og rannsóknir gátu jafnvel beinst að stjórnmálasamtökum eða grasrótarhópum . Og ekki virðast áhyggjurnar heldur beinast að þeim sem grunaðir eru um verslun með fíkniefni svo dæmi séu tekin . Nei , það eru hvítflibbamenn sem áhyggjur beinast einvörðungu að . Og eftir því sem líður á rannsókn hugsanlegra hvítflibbabrota þeim mun háværari verða andmælendur . Gott ef ekki er farið að gæta tilhneigingar til að grafa undan trúveruðugleika embættis Sérstaks saksóknara og jafnvel persónum sem þar starfa . Kannski þarf þetta ekki að koma neinum á óvart . Ekki þeim sem hlustuðu á Evu Joly á sínum tíma . Því það var nákvæmlega þetta sem hún sagði að myndi gerast .